
REPUBLIKA HRVATSKA
Visoki trgovački sud Republike Hrvatske
Berislavićeva 11, Zagreb
Poslovni broj: 73 Pž-3642/2019-2

 

R E P U B L I K A   H R V A T S K A

R J E Š E NJ E


	Visoki trgovački sud Republike Hrvatske, u vijeću sastavljenom od sudaca Kamelije Parać, predsjednice vijeća, Gorane Aralice Martinović, suca izvjestitelja i Maje Bilandžić članice vijeća, u predstečajnom postupku nad dužnikom RADNIČKI NOGOMETNI KLUB SPLIT s.d.d., OIB 19808345315, Split, Hrvatske mornarice 10, odlučujući o dužnikovoj žalbi protiv rješenja Trgovačkog suda u Splitu poslovni broj St-114/2019-5 od 29. travnja 2019., u sjednici vijeća održanoj 11. lipnja 2019.

r i j e š i o   j e

	Odbija se žalba dužnika Radnički nogometni klub Split s.d.d. i potvrđuje rješenje Trgovačkog suda u Splitu poslovni broj St-114/2019-5 od 29. travnja 2019.

Obrazloženje

	Rješenjem Trgovačkog suda u Splitu poslovni broj St-114/2019-5 od 29. travnja 2019., obustavljen je predstečajni postupak nad dužnikom Radnički nogometni klub Split s.d.d., OIB 19808345315, Split, Hrvatske mornarice 10.

	Tako je prvostupanjski sud odlučio uz obrazloženje da dužnik nije dokazao da je podmirio sve svoje dospjele obveze na način da za njega nisu nastupile okolnosti u rokovima opisane odredbom članka 64. stavka 1. točke 3. Stečajnog zakona („Narodne novine“ broj 71/15; dalje: SZ).

	Protiv citiranog rješenja žalbu je podnio dužnik zbog svih žalbenih razloga, s prijedlogom da drugostupanjski sud uvaži žalbu i pobijano rješenje ukine. U bitnom tvrdi da su radnicima namirene neto plaće, a plaćeni su i svi doprinosi i porezi  iz bruto plaća njegovih zaposlenika te se poziva na financijsko vještačenje Stjepana Kolovrata od 14. svibnja 2019. koje po prvi put dostavlja uz žalbu.

	Žalba nije osnovana.

	Pobijano rješenje ispitano je sukladno odredbi članka 365. stavka 2. i članka 381. Zakona o parničnom postupku („Narodne novine“ broj: 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 25/13, 28/13 i 89/14; dalje: ZPP) u vezi s člankom 10. SZ-a koji se u konkretnom slučaju primjenjuje, u granicama žalbenih razloga, te pazeći po službenoj dužnosti na bitne povrede odredaba parničnog postupka iz članka 354. stavka 2. točaka 2., 4., 8., 9., 11., 13. i 14. ZPP-a i pravilnu primjenu materijalnog prava.

	Iz stanja spisa i obrazloženja pobijanog rješenja proizlazi da je dužnik 24. srpnja 2017. podnio prijedlog za otvaranje predstečajnog postupka tvrdeći da kod dužnika postoji predstečajni razlog prijeteće nesposobnosti za plaćanje, budući da dužnik u Očevidniku redoslijeda osnova za plaćanje, koji vodi Financijska agencija, ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa.

	Iz očevidnika redoslijeda osnova za plaćanje koji vodi Financijska agencija od 18. srpnja 2017. iskazana je ukupna obveza po osnovama u iznosu od 827.976,37 kn i stanje blokade u iznosu od 865.404,66 kn u trajanju od jednog dana (23. svibnja 2017). Dužnik je u prijedlogu naveo kako na dan 30. lipnja 2017. ima neizmirene obveze za neisplaćene neto plaće zaposlenika u iznosu od 1.343.946,98 kn, a također ima i neizmirene prioritetne tražbine kao obveze prema Ministarstvu financija na temelju poreza i doprinosa na iz plaća zaposlenika u ukupnom iznosu od 531.529,49 kn.

	Iz spisa dalje proizlazi:
	- da je rješenjem Trgovačkog suda u Splitu poslovni broj St-767/2017 od 4. kolovoza 2017. otvoren predstečajni postupak nad dužnikom, te je sastavljena tablica ispitanih tražbina na ročištu od 5. listopada 2017.,
	- da je predstečajni povjerenik podneskom od 3. studenoga 2017. obavijestio sud da kod dužnika postoji prepreka iz članka 64. točke 1. stavka 6. SZ-a za daljnje vođenje predstečajnog postupka jer dužnik već dulje vrijeme (30 dana) kasni s isplatama plaća radnika, ali ulaže napore u tom smjeru i očekuje priliv sredstava kojim bi podmirili plaće, a podneskom od 16. siječnja 2018. predstečajni povjerenik je naveo da je dužnik prema zaposlenicima podmirio dug u iznosu od 888.552,88 kn, a preostao je dug od 606.504,00 kn s osnove plaća,
	- da je rješenjem Trgovačkog suda u Splitu poslovni broj St-767/2017 od 16. veljače 2018. obustavljen predstečajni postupak koje je rješenjem ovog suda poslovni broj 
Pž-1908/2018-2 od 22. ožujka 2018. ukinuto i predmet vraćen sudu prvog stupnja na ponovan postupak radi utvrđenja činjenice kašnjenja s uplatama plaća,
	- da je predstečajni povjerenik podneskom od 26. travnja 2018. te 4. srpnja 2018. ponovio tvrdnju da dužnik kasni s isplatama plaća radnika, da bi podneskom od 11. srpnja 2017. utvrdio da nema naloga u redu čekanja s osnove plaća zaposlenika i da račun nije u blokadi, a dužnik tvrdi da ne kasni s uplatama,
	- da je rješenjem Trgovačkog suda u Splitu poslovni broj St-288/2018-42 od 11. listopada 2018. ponovno obustavljen predstečajni postupak, koje je ukinuto te je predmet vraćen navedenom sudu na ponovan postupak pred drugim sucem,
	- da je u ponovljenom postupku Trgovački sud u Splitu zaključkom poslovni broj
St-867/2018-7 od 11. prosinca 2018. zatražio od dužnika da u roku od tri dana od primitka zaključka dostavi sve Ugovore o radu za zaposlenike, kao i da se očituje ima li dužnik dospjelih, a nenamirenih obveza prema svojim radnicima,
	- da je dužnik dopisom od 17. prosinca 2018. naveo da ima pet zaposlenih radnika, te da će tražene dokaze u smislu članka 64. stavka 1. točke 3. SZ-a, dostaviti u daljnjem roku od osam dana,
	- da je Trgovački sud u Splitu zaključkom poslovni broj St-867/2018-7 od 19. prosinca 2018. zatražio od dužnika da se u roku od tri dana od primitka zaključka očituje u odnosu na dopis Ministarstva financija, Porezne uprave, Područni ured Split od 12. prosinca 2018., a iz kojeg dopisa proizlazi da bi dužnik imao evidentiran iznos od 1.789.253,25 kn, a na ime sveukupnih dospjelih obveza,
	- da je dužnik dopisom od 24. prosinca 2018. zatražio produženje roka, o čemu sud nije donio odluku, navodeći pri tom da će sva dugovanja koja su u međuvremenu dospjela biti podmirena najkasnije 24. prosinca 2018. odnosno najkasnije do 27. prosinca 2018., ali da treba dobiti izvatke s transakcijskog računa, te karticu Porezne uprave o provedbi navedenih plaćanja, kao i potvrdu koju će dostaviti odmah po provedbi navedenih naloga kroz informacijski sustav Porezne uprave, odnosno poslovne banke,
	- da je dužnik dopisom 9. siječnja 2019., dostavio podnesak zajedno s izvatcima s računa Zagrebačke banke d.d., kao i ostalu dokumentaciju, kojim potkrepljuje svoju tvrdnju da su izvršena sva plaćanja radnicima, kako onim koji su bili ranije zaposleni kod dužnika, te onih koji su danas zaposleni kod dužnika, tako da su radnicima namirene neto plaće, te plaćeni svi doprinosi i porezi.
	- da je rješenjem prvostupanjskog suda poslovni broj St-867/2018-19 od 9. siječnja 2019. obustavljen predstečajni postupak nad dužnikom te je određeno da će sud po službenoj dužnosti po pravomoćnosti rješenja nastaviti postupak kao da je nad dužnikom podnesen prijedlog za otvaranje stečajnog postupka, a odlučujući o žalbi dužnika, Visoki trgovački sud Republike Hrvatske je rješenjem poslovni broj 73 Pž-836/2019-2 od 13. veljače 2019. ukinuo predmetnu odluku i predmet vratio ovom sudu na ponovan postupak.

	Slijedom navedenih utvrđenje odlučna je činjenica u ovom postupku da li dužnik u tijeku predstečajnoga postupka više od 30 dana kasni s isplatom plaće koja radniku pripada prema ugovoru o radu, pravilniku o radu, kolektivnom ugovoru ili posebnom propisu, odnosno prema drugom aktu kojim se uređuju obveze poslodavca prema radniku dospjelim nakon otvaranja predstečajnoga postupka ili ako u tom roku ne uplati doprinose i poreze prema plaći, računajući od dana kada je radniku bio dužan isplatiti plaću.

	Upravo u tom smislu prvostupanjski sud je 14. ožujka 2019. od Republike Hrvatske, Ministarstva financija, Porezne uprave, Područni ured Split (dalje: Porezna uprava) zatražio dostavu podataka (list 1158. spisa) potrebnih za relevantno utvrđenje o (ne)postojanju okolnosti opisanih u stavku 3. članka 64. stavka 1. SZ-a , i to: - prikaz analitičkih zaduženja za dužnika po osnovi isplata mjesečnih plaća te pripadnih doprinosa i poreza (JOPPD obrasci) - prikaz provedenih uplata po tim zaduženjima, i sve to za dužnikove obveze dospjele za razdoblje od 1. veljače 2018. (do kojega je datuma dospjele dužnikove obveze preuzeo preuzimatelj duga Skladgradnja d.o.o. Split), a do dana dostave podataka.

	Prvostupanjski sud je 17. travnja 2019. od Porezne uprave Split zaprimio dokumentaciju (list 1159. – 1204. spisa) te u bitnom utvrdio da se ukupne porezne obveze dužnika prema JOPPD obrascima - jedinstvenom obrascu poreza, prireza i doprinosa u promatranom razdoblju (od 1. veljače 2018. do 5. travnja 2019. kao dana obračuna) utvrđuju u iznosu od 229.703,66 kn te, a da ih dužnik nije u cijelosti namirio kako to proizlazi iz stanja računa poreznog dužnika, odnosno uplata po tim zaduženjima.

	Prvostupanjski sud je u navedenim činjeničnim i procesnim određenjima pravilno primijenio odredbu članka 64. stavka 1. točke 3. SZ-a.
	Neosnovan je žalbeni navod da je prvostupanjski sud pogrešno utvrdio činjenično stanje jer da tako ne proizlazi iz vještačenja sudskog vještaka Stjepana Kolovrata, koje je rađeno po nalogu dužnika na okolnost utvrđenja visine duga za poreze i doprinose bruto plaća njegovih zaposlenika, i to s obzirom na okolnost da to vještačenje nije rađeno na osnovi isprava Porezne uprave Split koje su na poseban zahtjev suda dostavljene prvostupanjskom sudu 17. travnja 2019.

Zagreb, 11. lipnja 2019.

Predsjednica vijeća
Kamelija Parać, v. r.
Za točnost otpravka – ovlašteni službenik
Brankica Curman

